《用前韵酬项性初》
宋代·杨公远

连年客里度星霜，过了重阳又一阳。
篱下正怜丛菊老，风前将领早梅香。
宁同子美吟诗瘦，岂效宽饶肆酒狂。
欲卜归期犹未定，空劳魂梦绕江乡。

作者简介：杨公远（一二二七～？）（生年据本集卷上《生朝（己巳）》“初度今朝四二年”、卷下《初度（丙戌）》“今朝六十从头起”推定），字叔明，号野趣居士，歙（今安徽歙县）人。善诗工画。终生未仕，以诗画游士大夫间。有《野趣有声画》二卷。事见本集卷首宋吴龙翰序、卷末方回跋，《元书》卷八九《方回传》附。　杨公远诗，以影印文渊阁《四库全书》本为底本（校以清刻本，无异文）。